b'\n_START_ARTICLE_\n9-ball\n_START_PARAGRAPH_\n9-ball (eller nierball) er en variant av biljard, med historiske r\xc3\xb8tter i USA helt tilbake til 1920-tallet. Spillet kan spilles av et hvilket som helst antall spillere, selv om det vanligste er at to personer spiller mot hverandre. Igjennom store deler av historien har 9-ball v\xc3\xa6rt kjent som et \xc2\xabpengespill\xc2\xbb, b\xc3\xa5de i profesjonelle sammenhenger og p\xc3\xa5 den lokale puben._NEWLINE_I l\xc3\xb8pet av de siste \xc3\xa5rene er nierball blitt den vanligste biljardformen i konkurransesammenheng.\n_START_SECTION_\nSpillet\n_START_PARAGRAPH_\nSpillet foreg\xc3\xa5r p\xc3\xa5 et vanlig biljardbord med seks lommer, og med ti baller. K\xc3\xb8ballen, som vanligvis er hvit, sl\xc3\xa5es mot en eller flere av de ni andre ballene. De andre ballene er nummerert fra \xc3\xa9n til ni. M\xc3\xa5let med spillet er \xc3\xa5 putte nierballen p\xc3\xa5 en m\xc3\xa5te som er lovlig if\xc3\xb8lge reglene._NEWLINE_De fleste reglene er relativt konsekvente uavhengig av om det spilles profesjonelt eller p\xc3\xa5 amat\xc3\xb8rniv\xc3\xa5._NEWLINE_I 9-ball m\xc3\xa5 spilleren bestandig treffe ballen med det laveste nummeret med k\xc3\xb8ballen, f\xc3\xb8r k\xc3\xb8ballen treffer eventuelle andre baller, hvis ikke har man gjort en feil. Dette betyr ikke at ballene m\xc3\xa5 puttes i denne rekkef\xc3\xb8lgen; man kan putte en hvilken som helst ball, s\xc3\xa5 lenge k\xc3\xb8ballen treffer den ballen med lavest nummer f\xc3\xb8rst. P\xc3\xa5 grunn av at 9-ball ikke er et meldespill, kan man ogs\xc3\xa5 putte nierballen p\xc3\xa5 denne m\xc3\xa5ten, og dermed vinne spillet. En spiller vinner ogs\xc3\xa5 hvis han putter nierballen n\xc3\xa5r han bryter i det f\xc3\xb8rste st\xc3\xb8tet._NEWLINE_Spillerne veksler p\xc3\xa5 \xc3\xa5 spille, og beholder turen hvis man putter en ball. Hvis man bommer, gj\xc3\xb8r en feil eller vinner, blir det nestemann sin tur. Hvis man gj\xc3\xb8r en feil f\xc3\xa5r motstanderen legge k\xc3\xb8ballen hvor som helst p\xc3\xa5 biljardbordet f\xc3\xb8r sin tur.'